L'increment que han experimentat els costos d'explotació dels serveis públics discrecionals de transport de viatgers amb vehicles fins a nou places, d'ençà del darrer augment de tarifes que autoritza l'Ordre del Departament de Política Territorial i Obres Públiques de 16 de desembre de 1999, determina la necessitat de revisar les tarifes aplicables en aquests serveis amb la finalitat d'actualitzar-les, d'acord amb l'evolució dels costos en període anual i tenint en compte, molt especialment, l'important increment del preu del combustible.
En aquest sentit, escau procedir també a l'increment del mínim de percepció existent per als serveis fets en recorreguts curts de caràcter interurbà, prestats entre localitats situades a la rodalia de grans poblacions, ateses les característiques especials de l'explotació d'aquests serveis.
Així mateix, es mantenen les condicions per a la incorporació de les tarifes en els comptadors taxímetres i els paràmetres corresponents.
També, atenent les demandes específiques del sector en el sentit d'adequar la retribució dels serveis que es realitzen en horari nocturn i en dies festius, homogeneïtzant l'estructura tarifària del transport interurbà al que es realitza en els àmbits urbans i promovent la generalització de l'aplicació de la tarifa interurbana quan així ho reclama la naturalesa del servei, s'incorpora una quantitat complementària a percebre en aquests supòsits.
Per tot això, vista la Llei 12/1987, de 28 de maig, i el seu Reglament, aprovat pel Decret 319/1990, de 21 de desembre, i escoltades les associacions representatives del sector,
1.1 Els serveis públics discrecionals de transport de viatgers de caràcter interurbà fets amb vehicles de fins a nou places i amb un recorregut íntegrament comprès dins el territori de Catalunya, s'han d'efectuar d'acord amb les tarifes següents, inclosos els impostos:
Els mínims de percepció no són acumulables a recorreguts als quals s'hagi aplicat la tarifa ordinària per quilòmetre recorregut.
1.2 En els serveis que es desenvolupin en horari nocturn, entenent com a tal el comprés entre les 22 hores i les 7 hores, o en dissabtes i festius, s'aplicarà un suplement de 400 pessetes.
2.1 Els vehicles que disposin de comptador taxímetre han d'incorporar al mòdul corresponent les tarifes i els suplements que fixa l'article 1 de conformitat amb els paràmetres següents:
Metres per salt: 37,31 m (inclou el retorn).
Metres primer salt: 3540,98 m (inclou l'efecte retorn).
2.2 Amb la finalitat d'homogeneïtzar situacions i facilitar les tasques d'inspecció i control, el mòdul de tarifa del taxímetre a utilitzar per incorporar les tarifes interurbanes es correspondrà amb l'immediatament superior als utilitzats per a la incorporació de les tarifes urbanes.
En el supòsit que existeixi una única tarifa urbana, el mòdul de tarifa serà el 3.
2.3 En aquells aparells taxímetres que disposin d'un teclat seqüencial, s'haurà de polsar les vegades necessàries per a la incorporació de la tarifa interurbana.
2.4 L'aplicació de la tarifa interurbana en els termes que preveu aquest article s'ha de dur a terme de conformitat amb l'aprovació de model de l'aparell taxímetre.
No són aplicables les tarifes esmentades a l'activitat de lloguer de vehicles amb conductor que preveu la legislació vigent, ni tampoc no s'han d'aplicar als que regula el Decret 306/1982, de 23 de juliol.
4.1 Els serveis s'han de contractar en règim de lloguer per cotxe complet i els recorreguts són en circuit tancat fins al punt de partida pel recorregut més curt, si no s'acorda expressament el contrari.
4.2 En conseqüència, l'accés a la tarifa interurbana en el taxímetre s'haurà de realitzar des del moment de l'inici de la prestació del servei interurbà, sense que es pugui passar de tarifa interurbana a urbana i viceversa.
4.3 En aquells serveis en els quals es contracti l'anada i la tornada dels mateixos usuaris en un sol viatge, sens perjudici de comptabilitzar el corresponent temps d'espera, s'haurà de mantenir la indicació de la tarifa interurbana en el mòdul exterior durant el recorregut de tornada mantenint la posició de retorn amb la discriminació temps/quilòmetre, de manera que només es puguin comptabilitzar, a efectes de cobrament, els períodes de temps en què el vehicle estigui aturat.
Els vehicles afectats per aquesta Ordre han d'anar proveïts d'un imprès, segons el model de l'annex d'aquesta disposició, on s'indiquin les tarifes aprovades, que ha de ser exposat en un lloc visible a l'interior del vehicle.
6.1 L'usuari té dret al transport gratuït del seu equipatge sempre que cada maleta, paquet o embalum no tingui un volum superior a 55x35x35 cm. En aquells supòsits en què se superin les dimensions esmentades, s'han d'abonar 200 pessetes per cadascun d'aquests.
6.2 L'admissió de l'equipatge, d'acord amb les condicions exposades en el paràgraf anterior, resta supeditada en tot cas a la condició que el seu volum global permeti introduir-lo en el maleter o col·locar-lo a la baca del vehicle sense contravenir les normes i els reglaments de trànsit i circulació.
En cas que no s'ocupi el nombre total de places del vehicle, es poden utilitzar els seients buits per al transport de l'equipatge, en les condicions econòmiques fixades en l'apartat anterior, sempre que la forma, les dimensions i la naturalesa de l'equipatge facilitin que sigui transportat dins el vehicle.
7.1 Quan es contracti el servei, cal fixar-ne els recorreguts, les places i l'import a abonar, si s'escau, en concepte d'equipatge.
7.2 Així mateix, s'ha de facilitar als usuaris un rebut en el qual ha de constar el preu del servei, el seu origen i hora d'inici, l'hora de finalització, els quilòmetres recorreguts i els suplements tarifaris a aplicar si s'escau.
La Direcció General de Ports i Transports pot dictar les instruccions que calguin per a l'execució i el desplegament d'aquesta Ordre.
Aquesta Ordre entrarà en vigor el mateix dia de la seva publicació al DOGC.
Barcelona, 13 de desembre de 2000
Tarifes autoritzades per als serveis discrecionals interurbans de transport de viatgers, autoritzacions classe VT, el recorregut dels quals estigui comprès íntegrament dins el territori de Catalunya (Ordre del Departament de Política Territorial i Obres Públiques de 13 de desembre de 2000).
Extracte de les condicions aplicables:
—1 Aquestes tarifes són d'aplicació des del punt d'inici de la prestació dels serveis de transport de viatgers per carretera de caràcter interurbà que es prestin amb vehicles proveïts d'autoritzacions de transport de la classe VT.
—2 Els serveis s'han de contractar en règim de lloguer per cotxe complet i els recorreguts són en circuit tancat fins al punt de partida pel recorregut més curt, si no s'acorda el contrari expressament.
—3 L'usuari té dret al transport gratuït del seu equipatge fins als límits establerts i en les condicions que fixa l'Ordre del Departament de Política Territorial i Obres Públiques de 13 de desembre de 2000.
—4 Els usuaris han de comunicar al Servei Territorial de Ports i Transports competent les irregularitats i les infraccions observades i aquestes es podran consignar al llibre de reclamacions del vehicle.